Twee gevonnis oor gesteelde polisiedossierArgieffoto: SAPD David John Carr (53) en Dawid Frederick Nicolaas Therion (34) is vandeesweek in die Keimoes-landdroshof in die Noord-Kaap gevonnis nadat ŉ gesteelde polisiedossier in Carr se huis gevind is. Kapt. Philani Nkwalase, woordvoerder van die Valke, het gesê die dossier is in Februarie 2017 in Carr se huis gevind nadat die Valke ŉ wenk ontvang het. Die gesteelde dossier het Therion by ŉ aanklag van dronkbestuur betrek en dateer terug tot Julie 2008. “Dit is nie duidelik wanneer die dossier gesteel is nie,” het Nkwalase gesê. Carr en Therion is albei skuldig bevind op aanklagte van diefstal en dwarsboming van die gereg. Carr is Maandag tot ŉ boete van R10 000 of 18 maande tronkstraf gevonnis op die aanklag van diefstal en tot nege maande tronkstraf vir dwarsboming van die gereg. Die nege maande vonnis is in geheel vir vier jaar opgeskort. Therion is tot ŉ boete van R7 000 of 18 maande tronkstraf gevonnis vir diefstal en tot nege maande tronkstraf vir dwarsboming van die gereg wat ook in geheel vir vier jaar opgeskort is.